किसी ने दुकान जला दी, लोगों की मदद से खड़ी हुई क्योंकि हौसला कोई जला नहीं सकता
गाजियाबाद के बोंझा में पूनम देवी बाइक मैकेनिक का काम करती हैं। उनके पति को लगवा मार गया तो उन्होंने बाइक सर्विसिंग का काम सीखा। कुछ दिन पहले उनकी दुकान में आग लगा दी गई।
जिला गाजियाबाद, जगह बोंझा। गाजियाबाद के PWD गेस्ट हाऊस से कुछ मीटर दूर कहने को मोटर मैकेनिक की दुकान पर नाले के ठीक ऊपर। रेनबो छतरी के नीचे खड़ी पुरानी स्कूटी। बगल में बैठी एक महिला मैकेनिक। स्कूटी जिस पर रखे ढेरो टूल्स। एक तरफ कोने में कुछ जली हुई लकड़ियों की राख। GT रोड पर गाड़ियों के चिल्ल-पौ के बीच सुबह 9 बजे 34-35 साल की यह महिला गाड़ी की सर्विसिंग करने में लगी है। ये गाजियाबाद की पहली महिला मैकेनिक पूनम देवी हैं। पिछले 21 मार्च को उनकी दुकान में किसी ने आग लगा दी। पलभर में उनकी रोजी-रोटी का साधन छिन गया। वो रोईं लेकिन हताश और निराश नहीं हुईं। वो फिर से खड़ी हुईं क्योंकि उन्हें अपने हुनर पर भरोसा है। इंद्रधनुषी छतरी के नीचे फिर से अपना काम शुरू किया क्योंकि जिंदगी की गाड़ी तो चलानी ही है। 
तो आज ये मैं हूं में मोटर मैकेनिक पूनम देवी के संघर्ष और इंद्रधनुषी सपनों की कहानी। 
ढाई साल से कर रही मोटर मैकेनिक का काम
मैं उत्तर प्रदेश के फतेहपुर जिले के खागा की रहने वाली हूं। 2014 से ही गाजियाबाद के बोंझा पटेलनगर में रह रही हूं। परिवार का पेट पालने के लिए पिछले ढाई साल से मोटर मैकेनिक का काम कर रही हूं। सुबह 8 बजे से ही गाड़ियों की सर्विसिंग में लग जाती हूं। ब्रेक शू, फिल्टर चेंज करना, ऑयल चेंज करना, इंजन खोलना जैसे काम दिनभर करते रहती हूं। कभी 500-600 तो कभी हजार भी कमा लेती हूं। इससे घर चल जाता है।
21 मार्च को किसी ने दुकान में आग लगा दी 
मैं 21 मार्च को हर दिन की तरह गाड़ियों की सर्विंसिंग का काम खत्म कर घर पहुंची। जब सुबह उठी तो किसी ने मेरे पति को फोन किया कि आपकी ठेले की दुकान जल गई है। जब मैं वहां पहुंची तो ठेला पूरी तरह जल चुका था। उसके ऊपर का बना शेड भी जल गया था। नए सीट कवर के कई बंडल धू-धूकर जल चुके थे। जो औजार रखे थे, वो भी गायब थे। मेरा रो-रोकर बुरा हाल हो गया। साफ लग रहा था कि किसी ने मेरी दुकान में जान बूझकर आग लगाई है।
डॉक्टर ने टूल्स किट दिया, ‘कहा आप काम करें’ 
आग लगने की घटना के बाद दो दिन घर में ठीक से खाना नहीं पका। न किसी ने खाया, न कोई सो सका। कैसे फिर से काम शुरू कर पाऊंगी, यही सोचकर रो रही थी। जब अखबारों में खबर छपी तो लोगों ने मेरे बारे में जाना। दो दिनों बाद एक डॉक्टर साहब आए और उन्होंने मुझे 35 हजार का टूल्स किट ये कहकर दिया कि आप अपना काम फिर से शुरू कीजिए और रोना छोड़िए। मुझे उस दिन पहली बार लगा कि अगर दुकान जलाने वाले इस दुनिया में मौजूद हैं तो दुकान को फिर से खड़ा करने वाले भी इसी दुनिया में हैं। और मेरा विश्वास और हिम्मत एकदम से दोगुनी हो गई।
कई और लोग मेरी मदद को आगे गए। किसी ने 500 तो किसी ने हजार रुपए से मेरी मदद की। किसी ने कुछ सामान जुटाया तो कोई खाना देकर गया। सोशल मीडिया पर अकाउंट नंबर शेयर हुआ तो लोगों ने पैसे भेजे। आज उन सबकी शुक्रगुजार हूं कि उनकी बदौलत मेरी रोजी-रोटी फिर से चल पड़ी है और मैंने फिर से सपने देखना शुरू कर दिया है।
खबर में आगे बढ़ने से पहले एक पोल के जरिए आपकी राय ले लेते हैं।
लोग कहते ‘अब लड़कियां भी मैकेनिक बनेंगी’
जब दुकान पर बैठना शुरू किया तो लोग बड़े अचरज से देखते। आस-पड़़ोस के लोग कहते कि क्या जमाना आ गया है कि अब लड़कियां भी सड़क किनारे बैठकर मैकेनिकगिरी करेंगी। मर्दों के पेशे में ये औरतें कहां से आ गईं? कुछ लोग दुकान पर आने से कतराते कि ये औरत गाड़ी कैसे ठीक करेगी। कहीं और बिगाड़ न दे। लेकिन आज सबको भरोसा है कि मेरी करी हुई सर्विसिंग के बाद गाड़ी में कोई कमी नहीं रहती। अगर गाड़ी सही नहीं बने तो पैसे वापस तक कर दूंगी। लेकिन इसकी नौबत नहीं आतीं। इस तरह लोगों का विश्वास मुझ पर बढ़ता गया और मेरी दुकान चल पड़ी।
बाइक मिस्त्री पति को पैरालाइसिस मार गया 
पति राजेश कुमार गाजियाबाद में एक ऑटोमोबाइल के शोरूम में मैकेनिक थे। वह इतने पैसे कमा लेते थे कि घर-परिवार चल सके। लेकिन 2019 में उन्हें लकवा मार गया। दाहिने हाथ ने काम करना बंद कर दिया। पति को लेकर गाजियाबाद से प्रयागराज गई। जो भी जमापूंजी रखी थी, सब उनके इलाज पर खर्च कर दिए लेकिन उनका हाथ ठीक नहीं हुआ। पति दाहिने हाथ से बिल्कुल लाचार हो गए। कंपनी ने भी नौकरी पर रखने से मना कर दिया।
घरों में झाड़ू-पोंछा किया, खाना बनाया 
पति के लकवा मारने के बाद मेरा परिवार तंगी में रहने लगा। कई दिन फांके में गुजरे। मेरी दोनों बेटियां भूख से बिलबिलाकर सोती थीं। बड़ी बेटी नौ साल की तीसरी क्लास में पढ़ती है और छोटी बेटी नर्सरी में। एक वक्त था बेटी प्राइवेट स्कूल में पढ़ती थी। जब खाने को ही पैसे नहीं थे तो फीस कहां से देती। फीस नहीं भरने से बेटी को स्कूल से निकाल दिया गया। तब मजबूरी में घरों में झाड़ू-पोंछा करने लगी। दो-तीन परिवारों के यहां खाना भी बनाती। जब कोविड का दौर आया तो स्थिति और खराब हो गई। बच्चों को किसी तरह खिला देती लेकिन खुद हम पति-पत्नी बिना कुछ खाए सो जाते।
पति ने मोटर मैकेनिक का काम सिखाया 
घरों में झाड़ू-पोंछा करके इतने पैसे नहीं मिलते थे कि परिवार चल सके। बोंझा में किराए के मकान में रहती हूं। तीन हजार रूपए किराए में चले जाते हैं। तब मैंने पति से कहा कि आप मुझे मैकेनिक का काम सिखाइए, मैं ये काम सीखूंगी। कर्ज लेकर रिपेयरिंग का सामान खरीदा। पति ने बाइक के सारे पार्ट्स के बारे में बताया। पार्ट्स कैसे खोलना है, कौन से पार्ट्स कहां लगाने हैं, सर्विसिंग कैसे करनी है ये सब कुछ पति ने सिखाया। उनके बताए तरीके से काम करने लगी। शुरू में थोड़ी बहुत दिक्कत हुई पर मुझमें लगन थी कि मुझे अपने पैरों पर खड़ा होना है और अपनी बच्चियों की जिंदगी बनानी है। दो महीने के अंदर मैंने बाइक रिपेयर करना शुरू कर दिया। आज ढाई साल से ज्यादा हो चुके हैं, किसी भी तरह की बाइक, स्कूटी मैं ठीक कर लेती हूं। कुछ लोग पूछते हैं ‘क्या पंक्चर बनाती हो, मैं शान से जवाब देती हूं पंक्चर नहीं बनाती, सर्विसिंग करती हूं।’
इंटर तक पढ़ी-लिखी हूं, पढ़ाई काम आई 
मैं बहुत ही गरीब परिवार से हूं। पिता छोटे किसान हैं। जब खेत में काम नहीं होता तो मजदूरी करते। चार भाई-बहनों के परिवार को चलाना मुश्किल था। तब कई दिनों तक हमलोग आधे पेट ही रहते थे। इसके बावजूद मेरे पिता ने मुझे इंटर तक पढ़ाया। आज मोटर मैकेनिक का काम भी इसी वजह से कर पा रही हूं क्योंकि थोड़ी पढ़ी लिखी हूं। कई टेक्नकल टर्म को समझने के लिए पढ़ा-लिखा होना जरूरी है। मैं खुशनसीब हूं कि मेरी पढ़ाई आज काम आ रही है।
अकेले भी गाड़ियों की करती हूं सर्विसिंग 
पहले मैं पति के साथ ही दुकान पर आती थी। लेकिन अब अकेले भी गाड़ियों की सर्विसिंग में कोई परेशानी नहीं होती। जो मुलायम हाथ पहले बर्तन मांजते, झाड़ू-पोंछा करते थे, अब उन्हीं हाथों में औजार हैं। ‘पेचकस और पैना’ ये मेरा और मेरे परिवार का भविष्य बनाने वाले हथियार हैं। आज मेरे हाथ सख्त जरूर हो गए हैं पर मेरे सपने उतने ही मुलायम हैं। क्योंकि मैं इन हाथों से अपनी रोजी-रोटी कमाने लगी हूं।
डीएम ने कियोस्क देने का वादा किया 
दुकान में आग लगने की घटना के बाद जिले के डीएम ने मुझे और पति को बुलाया। उन्होंने कहा कि कुछ ही दिनों में एक नया कियोस्क दिया जाएगा जहां वो अपने टूल्स किट रख सकेंगी। ढाई महीने पहले सिटी मजिस्ट्रेट ने मुझे महिला मोटर मैकेनिक होने के चलते सम्मानित भी किया था।